Du kender sikkert nisselegen fra din folkeskole eller arbejdsplads.

Legen, hvor elever og kollegaer giver gaver til hinanden i hemmelighed, har i mange år været en fast tradition både i Danmark og udlandet.

Og i løbet af de sidste fire år har legen også indtaget nettet via hjemmesiden Reddit.com, som er på vej til at slå verdensrekorden for tredje år i træk med over 100.000 deltagere fra 160 lande i dettes års nisseleg.

Søde gaver

Reddit.com er en af nettets største brugerdrevne sider, hvor over 35 millioner mennesker deler alt fra billeder af katte til synspunkter om dødstraf og sjove historier fra hverdagen.

Siden 2009 har den også været hjemsted for verdens største nisseleg, som på amerikansk kaldes Secret Santa (hemmelig julemand, red.).

I modsætning til den danske version, hvor nisselegen ofte er forbundet med venskabelige drillerier, går Secret Santa kun ud på at glæde en anden person ved at sende en gave til dem og selvfølgelig modtage en selv.

Spændende og skræmmende

Internetversionen af legen blev startet af Reddit-brugeren Dan McComas tilbage i 2009. Tidligere på året var han gæstetaler ved TEDx på DePaul Universitet i Chicago, hvor han fortalte om den spæde start:

- Jeg spurgte om nogen kunne være interesseret i et lave en Secret Santa, og responsen var ret stor. Efter et par timer var vi allerede i gang med at organisere det hele.

- Jeg havde ingen anelse om, hvad der ville ske. Om folk rent faktisk ville sende hinanden en gave, eller om de bare ville være onde og sende skrald. Det var både skræmmende og spændende.

Verdensrekorder

Hans frygt var dog ubegrundet. Det år deltog 4.500 mennesker og næsten alle endte med at sende en gave til deres nisseven. Og siden da er der kommet mange flere til.

I 2011 blev legen optaget i Guinness Rekordbog, da næsten 40.000 deltog. Året efter voksede tallet til cirka 65.000, og med over 111.000 tilmeldte i skrivende stund er det så godt som sikkert, at rekorden bliver slået igen i år.

For at være med i den globale nisseleg skal brugerne blot tilmelde sig på den officielle hjemmeside. Her skriver alle lidt om sig selv, og når legen starter, får alle deltagere tildelt en person, som de skal sende en gave til.

- Man har to uger til at stalke sit match og finde den perfekte gave. Når man har sendt gaven, fortæller man det til os, og når man har modtaget sin gave, skal man lægge et billede af den op på Reddit og sige tak, siger Dan McComas.Store gaver

Der er intet krav til, hvad brugerne skal give i gave, eller hvor mange penge de skal bruge. Da Dan McComas startede legen, mente han, at omkring 70 kroner måtte være nok, men i løbet af årene er der blevet brugt meget mere.

Sidste år fik en af deltagerne en ny bærbar, fordi hendes Secret Santa fandt ud af, at hun manglede en computer.

Derudover er der også blevet givet spillekonsoller, mobiltelefoner og sågar et krydstogt.

Den vilkårlige dag

Fordi den årlige nisseleg var så sjov, besluttede Dan McComas og brugerne på Reddit, at det ikke var nok med en gaveleg om året.

Derfor opfandt de i sommeren 2010 Arbitray Day (Vilkårlig dag, red.), som falder 24. juni - et halvt år før og efter juleaften, og lige som sin forgænger har den også fået flere tusinde deltagere.

Derudover er der også blevet oprettet en masse små lege i løbet af året med forskellige temaer, for eksempel slik eller tv-serien The Simpsons.

Selv er Dan McComas ikke helt sikker på, hvorfor Secret Santa-projektet er blevet så stort, men han er har en ide om det.

- Man kan sagtens købe lykke, men man skal bruge pengene på en anden. Det er lige meget, hvor meget man bruger, bare det er på en anden.